### NN 125/2025 (1.10.2025.), Odluka o izmjenama i dopuni Odluke o dodjeli koncesije za crpljenje termalnih voda za tehnološke potrebe i za prodaju na tržištu društvu Jamnica d.d., Zagreb

VLADA REPUBLIKE HRVATSKE

1784

Na temelju članka 189. stavka 1. točke 2. Zakona o vodama (»Narodne novine«, br. 66/19., 84/21. i 47/23.), Vlada Republike Hrvatske je na sjednici održanoj 26. rujna 2025. donijela

ODLUKU

O IZMJENAMA I DOPUNI ODLUKE O DODJELI KONCESIJE ZA CRPLJENJE TERMALNIH VODA ZA TEHNOLOŠKE POTREBE I ZA PRODAJU NA TRŽIŠTU DRUŠTVU JAMNICA d.d., ZAGREB

I.

U Odluci o dodjeli koncesije za crpljenje termalnih voda za tehnološke potrebe i za prodaju na tržištu društvu Jamnica d.d., Zagreb (»Narodne novine«, br. 83/02. i 45/19.), naziv Odluke mijenja se i glasi: »Odluka o davanju koncesije društvu Jamnica plus d.o.o., Pisarovina za zahvaćanje mineralne i geotermalne vode za ljudsku potrošnju radi stavljanja na tržište u izvornom ili prerađenom obliku, u bocama ili drugoj ambalaži i za tehnološke i slične potrebe«.

II.

Točka I. mijenja se i glasi:

»Vlada Republike Hrvatske daje društvu Jamnica plus d.o.o., Pisarovina, Vladimira Nazora 57, MBS: 081180379, OIB: 02233362849 (u daljnjem tekstu: Koncesionar), neposredno na zahtjev gospodarskog subjekta, koncesiju za zahvaćanje mineralne i geotermalne vode za ljudsku potrošnju, radi stavljanja na tržište u izvornom ili prerađenom obliku, u bocama ili drugoj ambalaži i za tehnološke i slične potrebe, nakon prethodno pribavljenih Koncesijskih uvjeta Hrvatskih voda, Vodnogospodarskog odjela za srednju i donju Savu, klasa: 325-03/19-03/0000015, urbroj: 374-21-2-24-15, od 12. lipnja 2024.«.

III.

Točka II. mijenja se i glasi:

»Koncesionar stječe pravo zahvaćanja mineralne i geotermalne vode iz zdenca Sv. Jana 1, na k.č.br. 3062/1, zk.ul.br. 7133 k.o. Sveta Jana i zdenca Sv. Jana 2, na k.č.br. 3034/3, zk.ul.br. 10236, k.o. Sveta Jana, obje u vlasništvu Koncesionara (1/1).

Koncesionar stječe pravo zahvaćanja mineralne i geotermalne vode u ukupnoj crpnoj količini do 15 l/s, odnosno do 360.000 m³/god, od čega:

– do 230.000 m³/god za zahvaćanje vode za ljudsku potrošnju, radi stavljanja na tržište u izvornom ili prerađenom obliku, u bocama ili drugoj ambalaži

– do 130.000 m³/god za zahvaćanje vode za tehnološke i slične potrebe.«.

IV.

U točki IV. iza stavka 1. dodaje se novi stavak 2. koji glasi:

»Nakon isteka svake pojedine godine korištenja Koncesije, za ukupnu količinu zahvaćene vode, Hrvatske vode će rješenjem odrediti iznos godišnje naknade za koncesiju sukladno odredbama važeće uredbe kojom se uređuju uvjeti davanja koncesije za gospodarsko korištenje voda u toj godini.«.

Dosadašnji stavci 2. i 3. brišu se.

Dosadašnji stavak 4. postaje stavak 3.

V.

U cijelom tekstu Odluke riječi: »Korisnik koncesije« zamjenjuju se riječju: »Koncesionar« u odgovarajućem padežu.

U cijelom tekstu Odluke riječi: »za crpljenje termalnih voda« zamjenjuju se riječima: »za zahvaćanje mineralne i geotermalne vode« u odgovarajućem padežu.

VI.

Razlika jednokratne naknade za koncesiju za zahvaćanje vode za ljudsku potrošnju, radi stavljanja na tržište u izvornom ili prerađenom obliku, u bocama ili drugoj ambalaži iznosi 77.000,00 eura, a Koncesionar ju je dužan platiti u korist prijelaznog računa Grada Jastrebarskog, broj: HR0610010051716928744, uz model i poziv na broj: 05 227897.

Razlika jednokratne naknade za koncesiju za zahvaćanje vode za tehnološke i slične potrebe iznosi 16.000,00 eura, a Koncesionar ju je dužan platiti u korist prijelaznog računa Zagrebačke županije, broj: HR5110010051771051509, uz model i poziv na broj: 05 904759.

Iznos iz stavaka 1. i 2. ove točke, Koncesionar je dužan platiti u roku od 60 dana od dana sklapanja dodatka II. Ugovoru o koncesiji.

VII.

Na temelju ove Odluke, sukladno članku 190. stavku 1. Zakona o vodama, Ministarstvo zaštite okoliša i zelene tranzicije, u ime Republike Hrvatske, sklopit će s Koncesionarom dodatak II. Ugovoru o koncesiji iz točke VI. stavka 3. ove Odluke, u roku od 60 dana od dana izvršnosti ove Odluke.

Ako Koncesionar ne sklopi dodatak II. Ugovoru o koncesiji iz točke VI. stavka 3. ove Odluke, gubi sva prava određena ovom Odlukom.

VIII.

Ova Odluka objavit će se u »Narodnim novinama«.

Obrazloženje

Društvo Jamnica plus d.o.o. Pisarovina, Vladimira Nazora 57 (pravni sljednik društva Jamnica d.d., Zagreb, Getaldićeva 3), steklo je pravo zahvaćanja voda iz zdenca Sv. Jana 1, na k.č.br. 3063/2, k.o. Sveta Jana (novi premjer: k.č.br. 3062/1, upisane u zk.ul.br. 7133, k.o. Sveta Jana) u Svetojanskim Toplicama, na rok od 30 godina, u ukupnoj količini od 266.000 m³ godišnje i to: za zahvaćanje voda za tehnološke potrebe do 66.000 m³/god, te za ljudsku potrošnju, radi stavljanja na tržište u izvornom ili prerađenom obliku, u bocama ili drugoj ambalaži do 200.000 m³/god – sukladno važećem Ugovoru o koncesiji za crpljenje termalne vode za tehnološke potrebe i za prodaju na tržištu, klasa: 034-02/02-01/10, urbroj: 527-01-02/13-02/12, od 19. srpnja 2002., Izmjeni Ugovora o koncesiji za crpljenje termalne vode za tehnološke potrebe i za prodaju na tržištu, klasa: 034-02/02-01/10, urbroj: 527-01-02/13-02-27, od 11. rujna 2002. i Dodatku I. Ugovoru o koncesiji za crpljenje termalne vode za tehnološke potrebe i za prodaju vode na tržištu (ID 90475; ID 22789), klasa: UP/I-325-03/19-01/07, urbroj: 517-07-1-2-19-13, od 1. srpnja 2019. – u daljnjem tekstu: Ugovor o koncesiji.

S obzirom na promijenjene tržišne okolnosti, veću potražnju za mineralnom vodom, kao i za osvježavajućim bezalkoholnim pićima, društvo Jamnica plus d.o.o. podnijelo je Ministarstvu zaštite okoliša i zelene tranzicije zahtjev za povećanje zahvaćanja ugovorenih količina voda. Traženo povećanje za zahvaćanje voda za ljudsku potrošnju, radi stavljanja na tržište u izvornom ili prerađenom obliku, u bocama ili drugoj ambalaži iznosi dodatnih 30.000 m³/god, a za tehnološke i slične potrebe 64.000 m³/god, odnosno ukupno, za obje namjene, s dosadašnjih 266.000 m³/god na novih 360.000 m³/god.

Nadalje, u zahtjevu za povećanjem zahvaćenih količina voda zatraženo je i pravo zahvaćanja voda iz novog zdenca Sv. Jana 2, za kojeg je ishođeno Dopunsko Rješenje Ministarstva poljoprivrede o priz­navanju prirodne mineralne vode trgovačkog naziva »Jana«, klasa: UP/I-310-27/18-01/03, urbroj: 525-13/899-22-6, od 5. svibnja 2022.,
 kao i Građevinska dozvola Zagrebačke županije, Upravnog odjela za prostorno uređenje, gradnju i zaštitu okoliša, Odsjeka za prostorno uređenje i gradnju, Ispostave Jastrebarsko, klasa: UP/I-361-03/22-01/000012, urbroj: 238-18-05/1-22-0014, od 13. srpnja 2022.

Nastavno na zatraženo, ugovor o koncesiji može se izmijeniti bez pokretanja novog postupka davanja koncesije ako je traženo povećanje manje od 50 % prvotno ukupno ugovorene količine vode, sukladno članku 62. stavku 5. točki 3. Zakona o koncesijama (»Narodne novine«, br. 69/17. i 107/20.) te točki XII.a Ugovora o koncesiji, a što je ovdje slučaj.

Za traženo povećanje zahvaćanja vode, društvo Jamnica plus d.o.o. dužno je uplatiti razliku jednokratne naknade za koncesiju u iznosu od 93.000,00 eura, od čega je: 77.000,00 eura prihod Grada Jastrebarskog i državnog proračuna Republike Hrvatske u omjeru 50 % : 50 %, a 16.000,00 eura prihod Zagrebačke županije i državnog proračuna Republike Hrvatske u omjeru 80 % : 20 %, u korist Zagrebačke županije. Godišnja naknada za koncesiju plaća se na ukupno zahvaćenu količinu vode, sukladno odredbama važeće uredbe o uvjetima davanja koncesije za gospodarsko korištenje voda u toj godini.

Hrvatske vode, Vodnogospodarski odjel za srednju i donju Savu, dale su svoje Mišljenje, klasa: 325-03/19-03/0000015, urbroj: 374-21-2-24-14, od 12. lipnja 2024. i izdale Koncesijske uvjete, klasa: 325-03/19-03/0000015, urbroj: 374-21-2-24-15, od 12. lipnja 2024., koji će biti sastavni dio dodatka II. Ugovora o koncesiji.

Nadalje, sukladno članku 65. stavku 1. Zakona o koncesijama, izmjeni ugovora o koncesiji prethodi donošenje odluke o izmjeni odluke o davanju koncesije.

Stoga je izrađena Odluka o izmjenama i dopuni Odluke o dodjeli koncesije za crpljenje termalnih voda za tehnološke potrebe i za prodaju na tržištu društvu Jamnica d.d., Zagreb (»Narodne novine«, br. 82/02. i 45/19.). U istoj se, uz naprijed navedene izmjene i dopune, ujedno i mijenja naziv postojeće Odluke, radi usklađenja samog izričaja namjene za koju se daje koncesija s važećim Zakonom o vodama. Isto tako, usklađuje se i ostali dio teksta predmetne Odluke s izričajima važećeg Zakona o vodama i Zakona o koncesijama. Nadalje, u nazivu predmetne Odluke briše se i ime pravnog prednika Koncesionara, te se navodi ime stvarnog Koncesionara.

Sukladno odredbi članka 189. stavka 1. točke 2. Zakona o vodama, predmetnu Odluku donosi Vlada Republike Hrvatske.

Na temelju donesene Odluke, Ministarstvo zaštite okoliša i zelene tranzicije, kao Davatelj koncesije će, u ime Republike Hrvatske, s društvom Jamnica plus d.o.o., sklopiti dodatak II. Ugovoru o koncesiji.

Dodatak II. Ugovoru o koncesiji sadržavat će i odredbu prema kojoj je promjena naknade za koncesiju moguća temeljem indeksa potrošačkih cijena te izmjene posebnog propisa u dijelu kojim se uređuje visina i način plaćanja naknade za koncesiju odnosno gospodarskih okolnosti koje značajno utječu na ravnotežu odnosa naknade za koncesiju i procijenjene vrijednosti koncesije.

UPUTA O PRAVNOM LIJEKU

Protiv ove Odluke žalba nije dopuštena, ali se može pokrenuti upravni spor podnošenjem tužbe Upravnom sudu u Zagrebu, u roku od 30 dana od dana primitka ove Odluke.

Klasa: UP/I-022-03/25-04/21
 Urbroj: 50301-05/16-25-4
 Zagreb, 26. rujna 2025.

Predsjednik
 mr. sc. Andrej Plenković, v. r.